
ABSTRACT

Pentru a răspunde solicitării privind prezentarea conceptului de cluster în Europa s-a realizat un studiu comparativ asupra politicilor de cluster, a instituţiilor implicate în implementarea acestora precum şi a programelor de cluster în 30 de state europene
. Concluziile acestui studiu comparativ sunt prezentate în continuare.


Studiul îşi propune să prezinte succint noţiunile conceptuale ale categoriei economice de cluster cu diferitele sale valenţe( acoperire geografică, segmentele de politică economică şi adresabilitatea către o mare varietate de grupuri ţintă, cu accente aparte asupra activităţilor de R&D şi a IMM-urilor, precum şi o prezentare a principalilor actori abilitaţi în elaborarea de programe strategice vizând stimularea iniţierii şi dezvoltării  de proiecte de cluster.

Pe lângă analiza comparativă realizată, capitolul III aduce în atenţie 6 modele de cluster care pun în evidenţă, în mod concret, diversitatea tipologiei de clustere în ceea ce priveşte gradul de concentrare sau descentralizare a acestora, importanţa acordată la nivel naţional, adresabilitatea programelor, a surselor şi a modalităţilor de acordare a asistenţei financiare. 


În capitolul IV se încearcă o prezentare evoluţiei şi a situaţiei actuale a conceptului de cluster în România.

În larga diversitate de caracteristici ale clusterelor existente pe plan european atât la nivel naţional cât şi regional, remarcăm existenţa unui numitor comun al acestora( absenţa normelor legislative specifice care să reglementeze materia clusterelor, la nivel naţional sau la nivelul Uniunii Europene, activitatea acestora fiind guvernată de legile aplicabile fiecărui domeniu component al clusterului. 

Introducere

Creşterea durabilă şi crearea de locuri de muncă în statele europene depind din ce în ce mai mult de excelenţă şi de inovare, care reprezintă factorii determinanţi ai competitivităţii europene. Recunoscând acest fapt, statele europene au adoptat, începând din a doua jumătate a anilor 2000, strategii ample privind inovarea şi consolidarea clusterelor ca una dintre  priorităţile strategice de bază pentru promovarea cu succes a inovării. 

Clusterele constituie un fenomen axat în principal asupra pieţei. Majoritatea clusterelor de succes se creează spontan ca rezultat al avantajelor concurenţiale naturale, al forţelor pieţei sau, pur şi simplu, din întâmplare. Cu toate acestea, datorită politicilor consacrate clusterelor, în statele membre există un număr tot mai mare de situaţii în care politicile publice pe termen lung, iniţiativele entităţilor economice sau ale universităţilor şi institutelor de cercetare de înalt nivel au permis apariţia unor clustere puternice, acţionând ca un catalizator şi contribuind la eliberarea potenţialului economic şi ştiinţific al unor anumite regiuni.


Deşi dezvoltarea politicii generale de cluster rămâne la un stadiu incipient în Europa, acest fenomen devine din ce în ce mai amplu. Abordările legate de politica de cluster diferă în cadrul UE. Nu există un model universal. În timp ce diverse instrumente şi mecanisme în favoarea clusterelor sunt aplicate în diverse locuri, ele sunt din ce în ce mai utilizate pentru a încuraja schimbările structurale, pentru a revitaliza anumite sectoare industriale şi pentru a oferi un cadru pentru alte politici precum cercetarea, inovarea şi politica regională. Prin urmare, clusterele ocupă astăzi un loc important în realitatea economică a Europei.

În prezent, Europa nu duce lipsă de clustere, însă o fragmentare constantă a pieţei, legăturile slabe dintre industrie şi cercetare şi cooperarea insuficientă în cadrul UE conduc la concluzia  că structurile de cluster din UE nu au întotdeauna masa critică şi capacitatea de inovare necesare pentru a face faţă în mod durabil concurenţei internaţionale şi pentru a atinge un nivel mondial.

Pe măsură ce se intensifică concurenţa internaţională creşte presiunea de a atinge excelenţa. Clusterele puternice oferă o combinaţie fertilă de dinamism antreprenorial, legături puternice cu instituţii care posedă cunoştinţe de nivel înalt şi sinergii sporite între participanţii la inovare. Ele contribuie la crearea unei economii bazate pe cunoaştere şi, astfel, obţinerea excelenţei devine o prioritate majoră.

I. Clustere – definiţie, noţiuni conceptuale; scurt istoric

În 1998 Michael Porter
, considerat astăzi „Spiritus Rector” al politicii economice bazate pe dezvoltare a clusterelor, a formulat următoarea definiţie: „Clusterele sunt concentrări geografice de instituţii şi companii interconectate, dintr-un anumit domeniu. Clusterele cuprind un grup de industrii înrudite şi alte entităţi importante din punct de vedere al concurenţei. Acestea includ, spre exemplu, furnizori de input-uri specializate, cum ar fi componente, maşini şi servicii, sau furnizori de infrastructură specializată. De multe ori, clusterele se extind în aval către diverse canale de distribuţie şi clienţi şi, pe orizontală, către producători de produse complementare şi către industrii înrudite prin calificări, tehnologii sau input-uri comune. În sfârşit, unele clustere includ instituţii guvernamentale şi de alte tipuri de instituţii – precum universităţi, agenţii de standardizare, think thank-uri, furnizori de instruire profesională şi patronate – care asigură instruire specializată, educaţie, informaţie, cercetare şi suport tehnic”. 


Comunicarea Comisiei Europene COM (2008) 652/2008( „Către clustere de talie mondială in Uniunea Europeana - implementarea strategiei bazata pe inovare” defineşte clusterul ca fiind un grup de firme, actori economici conecşi şi instituţii, localizate într-o proximitate geografică şi care au ajuns la gradul de mărime necesar dezvoltării de expertiză specializată, servicii, abilităţi şi furnizori.


Astfel, termenul de „cluster” indică cu precădere aglomerările industriale şi pun accent pe concentrarea unor întreprinderi din acelaşi domeniu sau domenii conexe, cu efectele economice aşa cum au fost ele identificate de Marshall: (asupra forţei de muncă, asupra specializării furnizorilor şi în ceea ce priveşte transferul tehnologic şi inovarea). Ele pot avea sau nu structura completă „triple helix”. 


Legat de conceptul de cluster se foloseşte şi noţiunea „Polul de competitivitate”
, care este o asociere de întreprinderi, organizaţii de cercetare-dezvoltare şi formare profesională, care acţionează în parteneriat pentru a pune în aplicare o strategie comună de dezvoltare. Această strategie este construită în jurul unor proiecte inovatoare având drept scop final abordarea uneia sau mai multor pieţe. Considerăm, aşadar, polul a avea structura completă „triple helix” (autorităţi-R&D-industrie) sau four clover (+ instituţie catalizator).  

Primul economist care a descris clusterele din perspectiva „lanţurilor de furnizori” a fost, în 1920, Alfred Marshall
 (1842 – 1924) care, analizând aglomerările industriale din Anglia, a constatat că aceste concentrări geografice de întreprinderi dintr-un anumit sector creează efecte economice pozitive involuntare – aşa numitele externalităţi: 


( efecte asupra forţei de muncă: faptul că un număr mare de întreprinderi se alimentează din acelaşi bazin de forţă de muncă are drept consecinţă creşterea salariilor, pe de o parte, şi specializarea şi creşterea nivelului de calificare a acesteia, pe de altă parte;  

( efecte privind specializarea furnizorilor: spre a evita concurenţa, întreprinderile dintr-o aglomerare industrială tind să se specializeze pe un anumit segment al lanţului de creare a valorii adăugate, conducând la creşterea calităţii produselor şi la reducerea costurilor;


( transferul tehnologic: Marshall a constatat că informaţia şi cunoştinţele „plutesc prin aer” între întreprinderile existente în cadrul concentrării geografice. Este de fapt definiţia transferului tehnologic „avant la lettre”. 

Ulterior, privind dintr-un alt punct de vedere, acela al geografiei economice, Jane Jacobs
 a evidenţiat, în 1969, importanţa marilor oraşe în dezvoltarea economică, acestea jucând rolul a ceea ce numim astăzi „poli urbani de creştere”.


În lucrarea sa, „Avantajul competitiv al naţiunilor”, Michael Porter (Porter M., 1990) a demonstrat ca pentru a putea explica succesul economic al unei ţări sau regiuni nu este suficientă recurgerea la teoria clasică a factorilor de producţie, ci acesta depinde de interacţiunea complexă a unor factori reuniţi în ceea ce astăzi numim „Diamantul lui Porter”: cererea, strategia întreprinderii şi concurenţa, factorii de producţie, lanţurile de furnizori şi integrarea pe orizontală. 

În altă ordine de idei, inovarea reprezintă astăzi o condiţie sine qua non a succesului economic şi a menţinerii pe piaţă a întreprinderilor. Mult timp, şi, din păcate, încă, inovarea a fost privită ca un proces liniar: invenţie – prototip – testare – producţie de serie – piaţă. Acest model, care atrage, prin simplitatea lui, se dovedeşte astăzi depăşit. Inovarea este un proces complex bazat pe interacţiunea actorilor implicaţi în sistemele inovative. Toate aceste consideraţii au condus la modelul unanim acceptat „triple helix” ce reuneşte în cadrul unui cluster reprezentanţi ai:


( întreprinderilor – reprezentând latura economică a clusterului;


( universităţilor şi institutelor de cercetare – reprezentând furnizorii de soluţii inovative aplicabile nevoilor reale ale întreprinderilor din cluster;


( autorităţilor publice locale, regionale etc. 

Conceptul care stă la baza clusterelor datează din 1890 prin teoriile lansate de  Alfred Marshall. La sfârşitul anilor ‘90, termenul de cluster a fost introdus şi popularizat prin Cartea lui Michael Porter "Avantajele competitive ale naţiunilor". Înaintea acestei date niciuna dintre ţări nu a folosit, în mod explicit, noţiunea de politică de cluster.


Numărul ţărilor care au adoptat politici de cluster după 1995 a crescut constant. După anul 2000 noţiunea de cluster s-a răspândit şi în ţări din Europa de Est.


I.1. Importanţa clusterelor


Aşa cum rezultă din definiţiile prezentate, putem conchide că un cluster este o grupare de companii interconectate şi instituţiile asociate dintr-un anumit domeniu, aflate într-o proximitate geografică, caracterizată prin elemente comune şi elemente complementare. Prin proximitate - atât geografică cât şi din punctul de vedere al domeniului de activitate – se valorifică avantajele  economice ale mai multor tipuri de externalităţi. Aceste externalităţi cuprind facilitarea accesului la resurse umane specializate şi la furnizori, diseminarea cunoştinţelor şi a experienţei, impulsionarea recursului la performanţă în competiţia directă prin interacţiunea nemijlocită dintre clienţii şi furnizorii dintr-un domeniu.


Avantajele economice ale unui cluster se dezvoltă pe trei dimensiuni:

• În primul rând, companiile pot opera la un nivel mai ridicat de eficienţă, bazându-se pe mai multe resurse şi mai mulţi furnizori specializaţi, cu  un timp mai scurt de reacţie decât ar fi posibil într-o activitate izolată.

• În al doilea rând, companiile şi instituţiile de cercetare pot atinge niveluri mai ridicate de inovare. Diseminarea cunoştinţelor şi interacţiunea strânsă cu clienţii şi alte companii creează un climat propice ideilor novatoare şi impulsionează inovarea, în paralel cu scăderea costurilor de experimentare.


• În al treilea rând, nivelul de formare în afaceri tinde sa fie mai mare in clustere. Start-up-urile sunt mult mai legate de furnizorii şi partenerii externi, pe care îi regăsesc într-un cluster. Clusterele, de asemenea, reduc costurile implicate de eşecuri, astfel că antreprenorii pot folosi oportunităţile locale de angajare în alte companii din acelaşi domeniu.


I.2. Ce este politica de cluster


La marea majoritate a clusterelor analizate remarcăm faptul că, până în prezent, acestea  s-au dezvoltat fără ajutorul unor politici speciale având ca obiect crearea acestora. Pornind de la realitatea evidentă că aceste clustere, acolo unde există, aduc o contribuţie pozitivă la progresul regional, se constată o presiune în creştere pentru elaborarea de politici care să favorizeze dezvoltarea de clustere şi multiplicarea avantajelor economice.

În acest studiu vom defini politicile de cluster drept politicile care se încadrează într-una din următoarele trei categorii(

• politicile Cluster de dezvoltare vizând crearea, mobilizarea, sau consolidarea unui anumit cluster, de exemplu, o competiţie finanţată la nivel naţional pentru selectarea celor mai bune strategii privind ştiinţele vieţii (biologia, ecologia, genetica, medicina, etc.);


• politicile de cluster de direcţionare, care folosesc pârghii pentru creşterea eficienţei unui instrument specific, de exemplu, o subvenţie pentru cercetare - dezvoltare furnizată numai companiilor dintr-un  cluster regional, prin care subvenţia este probabil să implice efecte colaterale dincolo de ţinta destinatară a subvenţiei.

• politicile de cluster de facilitare care direcţionează componentele  microeconomice ale mediului de afaceri,  pentru facilitarea probabilităţilor de constituire de clustere, de exemplu, la nivel regional sau al politicilor concurenţiale, prin eliminarea barierele din calea concurenţei între localităţi.

Studiul se axează pe prezentarea şi analiza comparativă a trei elemente de bază legate de clustere(

• Politicile. Guvernele stabilesc, adesea, intenţiile lor strategice într-un anumit document de o politică (un „white paper”). Acest document nu defineşte, în mod necesar, instrumentele specifice, alocaţiile de fonduri şi nu incumbă responsabilităţi. El stabileşte obiectivele politice şi prezintă argumentaţia privind importanţa activităţilor specifice în direcţia stabilită.

• Programul. Pentru a trece de la intenţie la acţiune concretă, guvernele redactează programe specifice care alocă fonduri, stabilesc responsabilităţi organizatorice şi definesc condiţiile specifice în care finanţarea poate fi pusă la dispoziţie.

• Agenţia de implementare. Punerea în aplicare a fiecărui program se atribuie în responsabilitatea unei agenţii guvernamentale sau a unui minister. Programul poate constitui  activitatea principală a lor, sau poate fi o mică parte a responsabilităţilor lor generale.
II. Consideraţii generale. 
Analiză cantitativă şi calitativă succintă 
a clusterelor  în spaţiul european

II.1. Politica naţională de cluster

Politica naţională de cluster constituie baza acţiunilor concrete. La nivel politic se elaborează planuri şi strategii sub formă de documente politice, directive şi legislaţie şi mai puţin programe şi instituţii specializate. Poate să existe o politică globală de cluster, cuprinzând, în mod special, direcţiile de urmat pentru dezvoltarea acestora. În plus, clusterele pot forma cadrul general al unor politici sectoriale, precum inovarea şi tehnologia, dezvoltarea economică regională şi antreprenoriatul.

II.1.1  Importanţa politicii de cluster


Importanţa acordată la nivel naţional politicii de cluster variază între ţări. 
Politica de cluster este considerată drept importantă în 9 ţări (30%), de importanţă medie în 12 ţări (40%) şi de importanţă scăzută din 9 ţări (30%). Printre cele nouă regăsim cele trei ţări cele mai mari ca întindere geografică din Europa de Vest, trei ţări nordice şi trei ţări de dimensiuni geografice diferite din Europa de Est. Între cele nouă ţări care acordă o importanţă redusă politicii de cluster, există o mare diferenţiere. Cu toate acestea, se identifică unele caracteristici comune. Numitorul comun este organizarea statală a ţării. În primul rând, politica de cluster joacă un rol mai puţin important în unele ţări cu organizare federală. Este cazul Belgiei şi Elveţiei. În al doilea rând, gradul de autonomie la nivel regional este, de asemenea, esenţială. Unele ţări în care nivelul regional (în domeniul inovării şi dezvoltării regionale) joacă un rol important, de exemplu Danemarca şi Italia, pot fi incluse în această categorie.

II.1.2  Rolul clusterelor în alte domenii de politică economică


Clusterele pot juca un rol de cadru general într-o serie de domenii de politică economică. În prezenta lucrare s-a pus accentul pe identificarea rolului clusterelor în următoarele domenii de politici generale( inovare şi tehnologie, dezvoltarea economică regională, antreprenoriat şi IMM-uri. Rezultatele indică faptul că, în general, clusterele nu joacă un rol important în cadrul acestor domenii, dar există unele excepţii notabile.

S-a analizat, mai în detaliu, rolul clusterelor în şase domenii de politică economică: politica privind reţelele de afaceri, politica privind atragerea de investiţii străine directe (ISD), politici de promovare a exporturilor, politici industriale sectoriale, politica în domeniul ştiinţei şi educaţiei şi politica privind concurenţa şi de integrare în piaţă. Importanţa clusterelor variază oarecum de la zonă la zonă dar impresia generală este totuşi că rolul clusterelor este unul minor. Zona în care clusterele joacă rolul cel mai mare este ştiinţa şi educaţia. În acest domeniu, politica de cluster este importantă, reprezentând cadrul general de dezvoltare, în aproximativ 40% din ţările analizate.


II.1.3  Documente de politică privind clusterele la nivel naţional


În ceea ce priveşte elaborarea politicii de cluster, este important de constatat dacă politica respectivă se bazează pe anumite documente publice. Această constatare se referă la faptul că documentele respective de politică privind clusterele la nivel naţional au un caracter public şi/sau sunt studii oficiale, adică „white papers”, în cadrul cărora abordarea clusterelor este parte a politicii de inovare. Analiza arată că două treimi din ţări au publicat documentele respective la nivel naţional, în timp ce în o treime din ţări aceasta nu a avut loc. În acest din urmă grup, aproximativ jumătate sunt ţări care pun un accent scăzut pe politica naţională de cluster. În plus, acest grup este format din cele mai mici ţări, de exemplu Malta şi Luxemburg.


Un caz aparte îl reprezintă strategia germană privind clusterele. În 2006, guvernul federal a început să elaboreze o strategie cuprinzătoare privind tehnologia de vârf (High -Tech Strategy) în care erau implicate toate ministerele. Strategia privind clusterele a Guvernului federal era parte a acestei abordări. Sfera de cuprindere a Strategiei de cluster includea o gamă largă,  de la măsuri cu un impact modular extins asupra unei anumite regiuni până la tehnologii specifice vizând cu perseverenţă  promovarea şi finanţarea de clustere puternice în industrii de vârf, cu înaltă productivitate. Aceasta poate fi considerată drept o nouă etapă în politica de cluster a guvernului federal. 

La nivelul landurilor, programele de stimulare a structurilor de reţele între ştiinţă - cercetare şi industrie au fost puse în aplicare încă din anii ‘80. Asta dovedeşte faptul că landurile - în special Baden-Württemberg, Bavaria și Renania de Nord-Westfalia – sunt precursorii politicilor de cluster, aplicate cu mult înaintea lansării primelor programe de către guvernul federal, la mijlocul anilor '90. Dar termenul de "politică de clustere", la nivelul landurilor, a început să fie folosit numai în a doua parte a anilor 2000. Scopul acestei noi abordări era acela de a mobiliza resursele necesare activităţilor de încurajare a conlucrării dintre ştiinţă şi industrie şi de transformare a acestei conlucrări  într-o strategie globală şi coerentă de cluster.

Este destul de dificil de definit, dacă un anumit program este un "program de cluster" sau nu, pentru că aceste programe sunt adesea denumite altfel decât programe de cluster. Cu toate acestea, pornind de la definiţiile prezentate, s-au identificat unul sau mai multe programe destinate promovării dezvoltării de clustere la nivel naţional. Doar 5 din cele 31 de ţări nu au programe naţionale de cluster - şi acestea sunt, de regulă, ţări federale sau ţările în care programele de cluster sunt situate la un nivel descentralizat.


II.1.4 Cadrul instituţional al clusterelor


II.1.4.1 Ministerele şi alte organisme naţionale

Constatăm o diversitate mare între ţări atunci când analizăm numărul de ministere naţionale care sunt abilitate cu punerea în aplicare a politicii de cluster. În 13 ţări există cel puţin două ministere cu atribuţii în domeniu. Majoritatea acestor ţări este situată în Europa de Vest. Ministerele cele mai mult folosite ca implementatori ai politicii de cluster sunt Ministerul Industriilor (în 16 ţări) şi Ministerul Finanţelor/Economiei (14 ţări). Ministerul Ştiinţei şi Cercetării (în 9 ţări) şi alte ministere şi organisme sunt, de asemenea, destul de comune (în 11 ţări). Există o diferenţiere destul de clară între economiile care pot fi caracterizate ca fiind în curs de dezvoltare şi cele dezvoltate. O impresie generală este că ministerele de finanţe/economie joacă un rol mai mare în economiile emergente, în timp ce ministerele tematice sunt implicate într-o  mai mare măsură în "vechile state UE".


Pentru a ilustra această diversitate am analizat situaţia actuală din Finlanda, Germania şi Italia.



Finlanda. Trei ministere sunt abilitate( Ministerul Comerţului şi Industriei, Ministerul Educaţiei şi Ministerul de Interne. În plus faţă de ministere, există şi un mare număr de instituţii şi organisme implicate în implementarea acestor politici de cluster( Parlamentul, Guvernul, Consiliul pentru politica în domeniul ştiinţei şi tehnologiei, Academia din Finlanda, Agenţia Naţională de Tehnologie, institute departamentale specializate în cercetare şi dezvoltare, Fondul finlandez de inovare.

Germania. Sunt abilitate anumite departamente din cadrul următoarelor trei ministere( Ministerul Federal al Economiei şi Tehnologiei, Ministerul Federal al Educaţiei şi Cercetării şi Ministerul Federal al Transporturilor, Construcţiilor şi Afacerilor Urbane. Suplimentar ministerelor, Biroul de iniţiativă pentru Reţele de Competenţă în Germania şi alte agenţii de sprijin joacă, de asemenea, un rol important.


Italia. Organizaţia care se ocupă cu dezvoltarea şi promovarea zonelor industriale este Institutul de Promovare Industrială (IPI) – un sector operativ al Ministerului pentru Dezvoltare Economică. În cadrul acestui minister, structura care se ocupă în mod special cu sectoarele industriale este Departamentul pentru politici de dezvoltare şi competitivitate.


II.1.4.2 Consiliul pentru clustere versus consiliul competitivităţii

Existenţa unui consiliu al clusterelor sau a unui consiliu al competitivităţii diferă în mare măsură între ţările studiate. Dintre acestea 44% nu au un consiliu pentru clustere sau pentru competitivitate, iar 4% au un consiliu general. 

II.1.4.3 Agenţiile naţionale şi programele naţionale de cluster


În cea mai mare parte a ţărilor europene, politicile de cluster la nivel naţional sunt puse în aplicare de către agenţiile organizate în diferite ministere, numărul acestora variind până la 8 agenţii. Unele dintre aceste agenţii implementează programe sectoriale, în timp ce altele se ocupă cu politicile de grup pe un nivel mai general. În unele ţări politicile de cluster nu sunt deosebit de relevante la nivel naţional dar ele sunt mult mai relevante la nivel regional. Statele federale, cum ar fi Belgia, Italia, Elveţia, Marea Britanie, Spania şi Turcia, sunt cazuri speciale in acest sens. În aceste cazuri nivelul naţional este asimilat cu cel federal, ceea ce implică inexistenţa unui număr mare de agenţii sau programe de cluster.

În cele 30 de ţări care fac obiectul studiului a fost identificat un număr de 75 agenţii naţionale de cluster. Majoritatea ţărilor europene (21 de ţări) au între una şi trei agenţii responsabile pentru politica naţională de cluster. Irlanda şi Finlanda prezintă particularitatea existenţei unui număr mai mare,  şapte şi respectiv opt agenţii.

Cu cele opt agenţii la nivel naţional, Finlanda este ţara din Europa cu cel mai mare numărul de agenţii naţionale de cluster, fiind, în acelaşi timp, unul dintre liderii la nivel mondial, în domeniul inovării. Agenţiile menţionate sunt(
• Agenția Naţională pentru Tehnologie (The National Technology Agency - TEKES)

• Consiliul pentru politica în domeniul Ştiinţei şi Tehnologiei (The Science and Technology Policy Council - STPC)

• Fondul Finlandez de Inovare (The Finnish Innovation Fund -SITRA)

• Academia din Finlanda

• Centrul Naţional pentru Cercetare şi Dezvoltare în domeniul Bunăstării şi Sănătăţii (National Research and Development Centre for Welfare and Health - PARI)

• Centrul de Cercetare Agricolă din Finlanda (Agricultural Research Centre of Finland)
• Centrul de Cercetare Tehnică din Finlanda (Technical Research Centre of Finland  - VTT)

• Programul Consiliului Europei (CoE programme)

Aproape fiecare agenţie de cluster are o gamă de alte sarcini în plus faţă de politicile naţionale de cluster. Doar trei din cele 75 Agenţii au politica de cluster au ca singura lor activitate politicile de cluster. Unul dintre puţinele exemple de agenţii cu politica de cluster ca unică sarcină este Instituţia publică a Oficiului Naţional de Platforme Tehnologice Europene din Lituania. Această Agenţie a fost înfiinţată în 2004 cu scopul de a crea platforme tehnologice şi grupuri de cluster în Lituania.

II.1.5. Sferele de cuprindere ale programelor naţionale de cluster

Cele 69 de programe naţionale de cluster  se pot clasifica astfel(

( În funcţie de acoperirea geografică - aproape toate programele sunt naţionale. Doar 7 din cele 69 de programe au un accent geografic, care este fie regional fie local. 


( În funcţie de ciclul de viaţă al clusterului - 36 din cele 69  programe de cluster nu se referă la un anumit cluster aflat în derulare. Programele de cluster care se concentrează asupra ciclului de viaţă tind să se refere numai la clusterele emergente sau embrionare.

( Programe direcţionate către segmente de politică economică -  aproape jumătate din programele europene de cluster sunt clasificate ca fiind legate fie de politici economice industriale şi antreprenoriale, fie de politici în domeniul ştiinţei şi tehnologiei. Aproximativ unul din patru programe este clasificat drept relevant pentru politica regională.

( Grupurile ţintă: - aproape fiecare program european de cluster are drept ţintă entităţile private. Prin urmare, clusterele sunt într-o mare măsură direcţionate către promovarea inovării în sectorul privat european. Un alt grup ţintă îl reprezintă institutele de cercetare - 40 din cele 60 de programe cuprind institute de cercetare-dezvoltare. Doar o minoritate dintre programele europene consemnează activităţile de training şi formare profesională precum şi cele adresate autorităţilor publice drept ţinte de cluster. 

( Programe focalizate pe IMM-uri: din cele 69 de programe naţionale de cluster, în 31 de programe un accent special s-a pus pe IMM-uri. 

( Cercetare şi dezvoltare - În general, cuprinderea activităţilor de cercetare-dezvoltare în programele europene de cluster este mare. 29 de programe sunt considerate ca având  cercetarea şi dezvoltarea la nivele prioritare. În 18 programe R&D se situează la un nivel mediu, în timp ce în doar 11 din cele 69 de programe implicarea R&D este scăzută.

( Programe la nivel interregional sau transfrontaliere – 50% dintre programele europene de cluster includ diferite activităţi transfrontaliere. Doar un număr mic de programe sunt definite ca fiind  programe transfrontaliere - dar un număr mare dintre acestea includ proiecte vizând promovarea exporturilor sau alte activităţi cu elemente transfrontaliere. 


Un exemplu, în acest sens, îl reprezintă programul transfrontalier de cluster Biovalley Basel, demarat în anul 1996, finanţat din surse Interreg şi diferite alte surse din Elveţia, Franţa şi Germania. Obiectul acestui program este conlucrarea, dincolo de frontierele naţionale, dintre principalii actori din sectorul bio (ecologie), în nord-vestul Elveţiei (zona Basel), zona Sud-Baden (Germania) şi Alsacia (Franța). Programul presupune conlucrarea a mai mult de 300 de companii de talie mondială din domeniul „ştiinţelor vieţii” (biologie, agricultură şi ştiinţe alimentare, ştiinţe medicale, etc.) De asemenea, include 40 de institute ştiinţifice şi 4 universităţi cu aproximativ 280 de grupuri de cercetare. Programul cluster se derulează în una dintre cele mai mari regiuni biotehnologice din Europa. Biovalley încearcă să reunească competenţele ştiinţifice şi capabilităţile economice şi financiare ale celor mai puternici actori din regiune. Programul de cluster este organizat sub forma unei asociaţii centrale de cluster bazată  pe trei asociaţii( în Elveţia - platforma Biovalley Basel, în Franţa - Asociaţia Alsacia Biovalley şi în Germania - Biovalley Germania.

II.1.6 Procesul de selecţie a clusterelor

57 programe europene de cluster s-au iniţiat în baza unui proces de selecţie, demarat de mai multe grupuri de clustere printr-o aplicaţie pentru obţinerea de asistenţă. În cazul a 39 de programe de cluster procesul de selecţie a fost demarat  de jos în sus, în timp ce 28 de programe au fost iniţiate de sus în jos. Pornindu-se de la programele naţionale de politică economică, în 31 de programe, sprijinul financiar este singura asistenţă solicitată prin program. În 8 programe s-a acordat asistenţă privind schimbul de cunoştinţe/constituirea de reţele de schimb de experienţă, etc. În 26 de programe se remarcă o combinaţie de asistenţă financiară şi constituirea diferitelor forme de schimburi de experienţă/reţele de cercetare.

II.1.7 Finanţarea programelor europene de cluster 


În ceea ce priveşte finanţarea, se pune problema dacă programele naţionale de cluster sunt finanţate de la bugetele naţionale, bugetele europene, bugetele regionale sau din alte surse.


Programele sunt adesea finanţate dintr-o varietate de surse, dar dacă analizăm cele 69 de programe, este semnificativ faptul că bugetele naţionale sunt principala sursă de finanţare, în timp ce bugetele UE sunt implicate în aproximativ unul din cinci dintre programe de cluster analizate.


II.2 Importanţa clusterelor la nivel regional


Comparativ cu clusterele la nivel naţional, politica de cluster este considerată la fel de importantă la nivel regional în 11 ţări (39%), de importanţă medie din 8 ţări (29%) şi de importanţă scăzută din 9 ţări (32%).În toate ţările, impresia generală este că importanţa politicii de cluster la nivel regional şi naţional este similară. Cu alte cuvinte, ţările care consideră politica de cluster drept importantă la nivel naţional, de asemenea, cred că aceasta este importantă şi la nivel regional. Excepţie fac Austria, Danemarca şi Spania care acordă o mai mare importanţă politicii la nivel regional decât celei la nivel naţional. Acest lucru poate fi atribuit rolului puternic jucat la nivel regional, în aceste ţări, de politicile privind inovarea şi dezvoltarea regională.

II.2.1 Programele regionale de cluster

 
Programele regionale sunt mai puţin frecvente decât cele naţionale. Nu există programe regionale de cluster în 13 de ţări (43%), în timp ce astfel de programe se regăsesc în 17 ţări (57%). Există o distincţie clară între aceste două grupuri. Cele 13 ţări în care nu există programe regionale sunt, în general, ţări cu o populaţie sau întindere geografică mică. Acest grup este format din ţări precum Cipru, Republica Cehă, Finlanda, Malta, Norvegia şi Slovacia. Dintre acestea, trebuie remarcat că includerea Finlandei şi Norvegiei se datorează unui nivel redus al programelor regionale şi nu extinderii geografice.

În cele 17 ţări în care sunt prezente programe regionale de cluster sunt în derulare 88 de programe. Trebuie remarcat faptul că aproximativ 50% din programe se derulează doar în două ţări( Polonia şi Marea Britanie. Multe dintre aceste programe sunt programe de dezvoltare dar numitorul lor comun este că politica de cluster este o componentă esenţială. Cu cele peste 10 de programe, numărul programelor regionale este, de asemenea, ridicat şi în Spania.

II.2.2 Obiectivele de politică economică ale programelor regionale


Dintre cele 84 de programe analizate, 52 sunt direcţionate către dezvoltarea regională, ca obiectiv principal, 40 către devoltare industrială şi de antreprenoriat şi 30 în domeniul ştiinţei şi tehnologiei. 


II.2.3 Grupurile ţintă în cadrul programelor regionale


Programele regionale de cluster sunt direcţionate către mediul de afaceri, institute de cercetare, instituţii de învăţământ, autorităţi publice şi altele. Grupul ţintă predominant îl reprezintă mediul de afaceri. 81 dintre programe se încadrează în această categorie. Între celelalte grupuri există o distribuţie destul de echilibrată între institutele de cercetare (52 programe), instituţiile de învăţământ (45 de programe) şi autorităţilor publice (43 programe). În general, numărul mediu de grupuri ţintă într-un programul este de trei. 


II.2.4 Ce oferă programele regionale?

În general, programele regionale pot oferi finanţare, expertiză sau reţele de cercetare . Dintre programele analizate 29 oferă doar finanţare, 31 numai expertiză şi o  reţea de cercetare şi numai 25 le oferă pe ambele. 

II.2.5 Agenţii cu atribuţii de implementare la nivel regional


Concluzia care se poate desprinde din prezenta analiză este că numărul de organizaţii cu atribuţii la nivel regional este mult mai mare decât la nivel naţional. În acest context, trebuie remarcat faptul că unele dintre organizaţiile regionale sunt sucursale ale unor agenţii naţionale. Criteriul după care este corect să caracterizăm aceste organisme drept regionale depinde de autonomia lor. Autonomia variază de la organizaţie la organizaţie.


Atât tipurile cât şi numărul organizaţiilor regionale de cluster variază între diferite ţări. Există o diviziune între organizaţiile de cluster cu un grad mare de specializare şi cele care au ca obiect de activitate mediul de afaceri şi dezvoltarea regională, în general. Primele sunt mult mai numeroase şi sunt prezente, într-o anumită măsură, în ţări precum Austria şi Spania. Aceste organizaţii sunt, de obicei, ancorate la nivel regional. Cele mai multe dintre agenţiile responsabile cu punerea în aplicare a politicii de cluster, la nivel regional, se referă la mediul de afaceri şi la dezvoltarea regională, în general. Chiar dacă analiza la nivel regional nu este completă, este clar că numărul de organizaţii de cluster variază foarte mult de la ţară la ţară. Modul în care este organizată relaţia dintre naţional şi regional are importanţă din acest punct de vedere. Numărul de agenţii este, de obicei, mai mare în ţările nordice. În ţările mici ca extindere geografică (cum ar fi Letonia şi Luxemburg) sau care au regiuni administrative mari, cum ar fi Germania şi Marea Britanie, numărul de agenţii de cluster este de multe ori mai mic.


Prezentăm, în continuare, exemplul unui program regional de succes: Programul Basc de Competitivitate - Basque Competitiveness Programs. A fost demarat în 1991 de către Ministerul Industriei, Comerţului şi Turismului şi Ministerul Transporturilor din Spania, ca un program cu obiective pe termen lung. Astăzi programul se numeşte Programul Basc pentru Competitivitate şi Inovare Socială. Pentru derularea programului s-au constituit mai multe asociaţii de cluster. Grupul asociaţiilor de cluster împreună cu companii, universităţi, centre de formare, centre tehnologice şi autorităţi publice (municipale, reprezentanţi ai diferitelor ministere şi ai guvernului local) acţionează ca facilitatori, în scopul de a îmbunătăţi competitivitatea clusterelor prin cooperare. Relaţia dintre guvernul regional şi asociaţiile de cluster este reglementată printr-un acord de colaborare între Ministerul Industrie si fiecare asociaţie de cluster. În plus, există un acord care reglementează asistenţa financiară acordată fiecărei asociaţie de cluster. Pentru a primi sprijinul financiar, fiecare asociaţie de cluster trebuie să prezinte un plan anual şi un plan strategic anual pentru următorii 3 sau 4 ani. Programul este format din 9 clustere prioritare; electrocasnice, maşini-unelte, metalurgie, clusterul pentru expediţii şi operaţiuni de handling în portul Bilbao, aeronautică, hârtie, componente pentru industria auto, turism şi produse alimentare. Un grup de lucru pentru fiecare cluster defineşte zonele prioritare de îmbunătăţire a activităţii şi propune acţiunile concrete. Prin program sunt urmărite următoarele activităţi( consideraţiunile strategice, atingerea consensului, crearea de comisii oficiale, proiectarea planului de acţiune, în principal, în domeniul tehnologiei, internaţionalizarea domeniului şi managementul calităţii.
III. Situaţia în domeniul clusterelor pe plan european


III.1 Politica UE în domeniul clusterelor 


În Comunicarea Comisiei Europene COM (2008) 652/2008 Către clustere de talie mondiala în Uniunea Europeana
 - implementarea strategiei bazata pe inovare - este subliniat rolul clusterelor de motor al dezvoltării economice, statele membre fiind încurajate să:

- integreze politica de sprijinire a clusterelor în Planurile Naţionale de Reformă, luând în considerare dimensiunea europeană a acestora, şi să raporteze asupra evoluţiei acestora; 


- să sprijine integrarea IMM-urilor în clustere, prin implementarea recomandărilor făcute în Small Business Act; 


- să asigure efecte sinergice şi complementarităţi ale diverselor politicii, programe şi iniţiative în domeniul sprijinirii dezvoltării clusterelor. 


Politica de sprijinire a clusterelor/polilor de competitivitate este, totuşi, deferită de la ţară la ţară, în funcţie de condiţiile politice, socio-economice şi istorice specifice. 

În acest context, din analiza situaţiei clusterelor în ţările studiate, reţinem câteva modele, spre prezentare, în cele ce urmează.
III.2. Modele de clustere
III.2.1  Modelul francez

Politica franceză de sprijinire a clusterelor (polilor de competitivitate) a fost introdusă în 2005. Cu toate acestea, încă din 1987, cu mult înainte ca termenul de "cluster" să se fi născut, o iniţiativă fusese lansată în acest sens. Cu aşa-numita "systèmes productifs locaux" (sisteme locale de producţie - LPS), guvernul francez a intenţionat să sprijine procesul de schimbări structurale în regiunile care fuseseră afectate de declinul sectoarelor industriale. 


În 2005, Franţa şi-a reorientat politica de clusterizare în domeniul polilor de competitivitate. La acea dată, Ministerul pentru Amenajarea Teritoriului şi Ministerul Industriei au lansat aşa-numitul „Program pentru polii de competitivitate”. Deşi vechiul Programul LPS şi cel nou destinat clusterelor/polilor de competitivitate au multe în comun, lansarea noii iniţiative a reprezentat o schimbare destul de importantă de orientare dinspre cea tradiţională, curativă, către una orientată spre creştere economică. 


Obiectivul noului program este de a îmbunătăţi potenţialul de inovare al ţării prin concentrarea tuturor eforturilor publice cu privire la centrele de excelenţă pentru a crea bunăstare şi noi locuri de muncă. Polii de competitivitate, în definiţia acestui program francez, sunt asocieri de companii (mari şi mici), centre de cercetare şi instituţii de învăţământ care pun în aplicare o strategie comună de dezvoltare economică, în concordanţă cu strategia globală de dezvoltare teritorială. Alţi parteneri ai polului de competitivitate sunt reprezentaţi de autorităţile locale şi naţionale. Un rol important este jucat de companiile mari şi de instituţiile de cercetare din regiune. 


Polii de competitivitate sunt selectaţi în urma unei cereri de propuneri în funcţie de următoarele criterii: 

· Crearea de parteneriate extinse între actori cu scopul de a dezvolta proiecte comune cu accent pe noi tehnologii şi pieţe cu potenţial ridicat de creştere;

- Suficientă masă critică pentru a putea dobândi şi dezvolta vizibilitate internaţională. 


În perioada 2005 - 2008 statul a pus la dispoziţie fonduri de aproximativ 1,5 miliarde de EURO în cadrul acestui program. Cu această alocare de fonduri au fost finanţate proiecte de cercetare-dezvoltare în cadrul a 71 de clustere. Pentru a doua etapă, 2009 - 2011, guvernul francez a oferit alte 1,5 miliarde de EURO. În plus faţă de furnizarea, în continuare, de sprijin pentru R&D - o parte esenţială a activităţilor din polii de competitivitate - noile fonduri sunt utilizate în trei domenii tematice specifice: 


- Consolidarea leadership-ului şi a grupurilor de elaborare a strategiilor (contracte de performanţă); 


- Noi instrumente de finanţare (platforme de inovare); 


- Dezvoltarea unui sistem de inovare şi creşterea performanţelor în fiecare cluster (inclusiv pe baza finanţării private şi a utilizării sinergiilor regionale). 


A fost constituit la nivel naţional un organism menit a coordona activităţile clusterelor: Asociaţia franceză a clusterelor, CDIF. Aceasta reuneşte 60 de poli de competitivitate. Misiunea acestei asociaţii este aceea de a facilita învăţarea reciprocă şi schimbul de experienţă, precum şi de a furniza servicii de informare şi de formare. În plus CDIF sprijină crearea unor noi poli de competitivitate în Franţa. În prezent, în Franţa exista 71 poli de competitivitate în care sunt incluse aproximativ 5000 întreprinderi, din care aproximativ 80% sunt IMM-uri.

III.2.2 Modelul german 

În Germania, primele eforturi pentru a sprijini clusterele au fost făcute la mijlocul anilor 1990. Statele federale (Länder), precum Bavaria, Saxonia Inferioară şi Renania de Nord-Westfalia au început implementarea unor clustere în cadrul graniţelor lor. În 1996, "Bundesforschungsbericht" (Raportul Federal asupra Cercetării) a inclus, pentru prima oară, oficial, clusterele ca o modalitate de a sprijini inovarea.  

În Germania, politica de clustere, îşi are originile în sprijinirea reţelelor în domeniul tehnologic şi al dezvoltării regionale şi încă pune şi azi accent pe aceste domenii, prin programul de sprijinire a reţelelor de excelenţă. Astfel, la nivel federal, sunt susţinute, începând din 1999, de către Ministerul federal al Economiei şi al Tehnologiei, cele 130 reţele de competenţă germane (Kompetenznetze) ce reunesc parteneri din diverse sectoare şi de la niveluri diferite din domeniul lor de activitate, în jurul unei teme principale, având un ancoraj regional şi activităţi inter-regionale, coordonate de o echipă federală formată din 5 persoane. Principalele obiective ale acestor reţele de competenţă germană sunt următoarele: networkingul cercetării şi industriei, inovarea şi transferul tehnologic (de asemenea inter-tematic), formarea şi calificarea profesională, calitatea şi benchmarking-ul (analiza comparativa).

În scopul creşterii flexibilităţii, competitivităţii şi calităţii cercetării, Germania a ales, în anul 2005, să consolideze cercetarea universitară şi să creeze poli universitari de excelenţă, ceea ce a şi fost pus în aplicare prin programul Iniţiativa de Excelenţă. Acest program de finanţare care s-a extins pe o perioadă de 6 ani (2006-2011) trebuia să angajeze suma de 1,9 miliarde euro (75% din fonduri federale, 25% din fondurile landurilor) şi cuprindea următoarele axe: 
· Susţinerea transferului tehnologic prin selectarea clusterului de excelenţă («Excellenzcluster »); 
· Cercetare – industrie (dotare medie de 6,5 milioane euro/cluster); 
· Susţinerea excelenţei ştiinţifice prin selectarea şcolilor doctorale de vârf   (1 milion euro/an/şcoală); 
· Susţinerea strategiilor de viitor ("Zukunftskonzepte") pentru promovarea cercetării universitare de vârf. 
Totalul acestei finanţări se ridică la o medie de 21 milioane euro/an/universitate selectată. 


În fosta Germanie de Est, a fost lansat un program de sprijin mai larg al reţelelor de întreprinderi (NEMO). În cadrul celui de al doilea "pachet de stimulare a economiei", pe care Germania l-a introdus după colapsul financiar din 2008, zona eligibilă a programului a fost extinsă şi la Vestul Germaniei. Noul ZIM-NEMO finanţează managementul reţelelor formate din cel puţin 6 întreprinderi cu scopul de a exploata potenţialul sinergic de cooperare. 


În afară de programele gestionate la nivel federal, landurile germane pun, de asemenea, în aplicare sisteme de sprijin al clusterelor. Aceste programe sunt, în cea mai mare parte, integrate în cadrul unor programe operaţionale susţinute din fonduri structurale. În Renania de Nord-Westfalia, land sub incidenţa Obiectivului 2, accentul a fost pus pe "inovare şi economia bazată pe cunoaştere". Un obiectiv important urmărit este aplicarea noilor cunoştinţe şi tehnologii în produse vandabile. Astfel, cooperarea dintre sectorul academic şi industrie, în cadrul clusterelor şi/sau reţelelor, reprezintă o activitate importantă sprijinită din fonduri publice. Creşterea vizibilităţii internaţionale a clusterelor şi întărirea domeniilor unde acest Land ocupă poziţii de frunte în competiţia internaţională sunt alte puncte importante ale acestui program. 


În concluzie, atât cele şaisprezece landuri cât şi nivelul federal, reprezentat de către Ministerul Educaţiei şi Cercetării şi de cel al Economiei sunt actorii principali în politica de susţinere a clusterelor în Germania, într-o constelaţie destul de complexă.


III.2.3 Modelul suedez 

Deşi cooperarea dintre mediul de afaceri şi cel academic este privită, în mod tradiţional, în Suedia, ca un motor al dezvoltării economice, totuşi politica suedeză a evitat mult timp să recurgă la acţiuni de sprijinire a clusterelor. 


Cu toate acestea, datorită creşterii contribuţiilor ştiinţifice suedeze la tematica clusterelor şi a interesului general referitor la sistemele de inovare – a modelului „Triple helix” în mod special – pe de o parte, şi datorită nevoii de a reorienta politica de inovare către sfârşitul anilor `90, pe de altă parte, clusterele au devenit o temă predilectă a Stockholmului. Demn de menţionat este faptul că Suedia a fost un studiu de caz în abordarea lui Porter. Aşa se face că, înainte de 2008, European Cluster Observatory indica deja 64 clustere suedeze, evidenţiind deja unul din punctele slabe ale acestora, şi anume excesiva fragmentare. 


Un program important pus în aplicare de guvernul suedez este Vinnväxt. Obiectivul acestui program este stimularea inovării şi a creşterii economice în regiunile suedeze. O caracteristică importantă a programului este dezvoltarea unor sisteme de inovare în regiuni „funcţionale” (nu contează împărţirea administrativă). Programul finanţează cooperarea între întreprinderi, instituţii R&D şi autorităţi publice (triple helix). 


Programul este implementat de către Agenţia Suedeză pentru Inovare (VINNOVA). Agenţia nu este numai managerul programului ci acţionează şi ca iniţiator de clustere. VINNOVA a identificat regiunile care pot acţiona drept „locomotive” pentru economia suedeză. Din acest punct de vedere, se poate vorbi de o abordare top-down. Regiunile elaborează propria strategie a clusterului şi măsurile corespunzătoare, abordare ce poate fi descrisă ca “bottom-up”. Exemplul suedez demonstrează aşadar o combinaţie între cele două modele. Schema de finanţare are o durată foarte mare. Clusterele selectate de Vinnvaext (3 în faza pilot din 2003, şi alte 9 în 2005-2008) au primit/primesc finanţare de până la 1 milion EURO anual, pe o durată de 10 ani. 


Fratele mai mic al lui Vinnväxt este Programul Regional de Clustere, implementat de NUTEK. Este similar lui Vinnvaext, fiind mai puţin pretenţios din punct de vedere al excelenţei. Acest program, aşa cum indică numele, sprijină clustere la nivel regional.


În afară de aceste programe naţionale, clusterele sunt susţinute şi de către autorităţile locale. Cunoscute la nivel internaţional sunt Kista Science City şi Teelcom City în Karlskrona.


III.2.4 Modelul britanic 

Promovarea conceptului de „cluster” pe teritoriul britanic a fost iniţiată de Departamentul de Comerţ şi Industrie (DTI) prin intermediul politicii «Clusters Policy Steering Group», coordonat de Lordul Sainsburry. Rezultatele lucrărilor «Clusters Policy Steering Group» sunt prezente în raportul DTI «Our Competitive Future – Building the Knowledgeable Driven Economy»
 din decembrie 1998. Implementarea acestei politici, în cadrul unui program specific, a fost încredinţată celor 10 agenţii regionale de dezvoltare, create în acelaşi an. 


În anul 2000 a fost lansată cea de-a doua etapă a programului menţionat iar în februarie 2001 a fost realizată o cartografie naţională a clusterelor (cluster mapping), fiind identificate 154 clustere pe întreg teritoriul britanic. 


În 2003, un studiu DTI realizat împreună cu M. Porter deschidea calea raportului «UK competitiveness: Moving to the next stage». În 2004, DTI publică un ghid practic pentru dezvoltarea clusterelor. În 2006, lucrările «Clusters Policy Steering Group” coordonate de G. Brown (Science and Innovation Framework 2004-2014) şi Lordul Sainsbury, confirmă politica clusterelor, fără a-i atribui însă mijloace financiare semnificative la scară naţională. 


Unul dintre cele mai importante clustere din Marea Britanie este Silicon Fen, Cambridge, organizat în jurul celei mai performante universităţi europene (clasificarea Shanghai). Acesta constituie unul dintre primele locuri de stabilire a centrelor R&D în Europa ale companiilor multinaţionale, se caracterizează printr-o puternică dinamică antreprenorială şi concentrează un sfert din investiţiile britanice în capitalul de risc al întreprinderilor inovatoare. 


Organizarea clusterului este asigurată de reţeaua Cambridge Network şi se distinge printr-un mare profesionalism în acţiunile întreprinse, prin cooperări intense cu universitatea, precum şi printr-o implicare puternică a antreprenorilor locali şi a fondurilor de investiţii. 


Abordarea Marii Britanii porneşte în crearea de clustere de la universităţi, fiind gândită pe «orizontală» nu numai pe «verticală».


III.2.5  Modelul sloven 

În Slovenia, o politică coerentă de susţinere a clusterelor se regăseşte începând cu anul 2001. Principalele obiective urmărite au fost:

- încurajarea cooperării dintre companii şi dintre companii şi sectorul de cercetare-dezvoltare; 

- întărirea capacităţii, competenţelor şi know-how-ului actorilor ce contribuie la dezvoltarea clusterelor; formarea de clustere propriu-zise; 

- dezvoltarea unui mediu inovativ în clustere; 

- dezvoltarea de reţele de micro-întreprinderi (clustere locale); 

- dezvoltarea de reţele tehnologice. 


Autorităţile abilitate cu implementarea politicii referitoare la clustere sunt Ministerul Economiei şi Agenţia pentru Dezvoltarea IMM-urilor. 


Rezultatele obţinute pot fi cuantificate astfel: 


- 470 companii şi alte instituţii implicate în 25 clustere; 


- 50 proiecte de dezvoltare ale unor reţele de micro-întreprinderi; 


- 120 proiecte de colaborare între IMM-uri şi organizaţii din sectorul cercetării-dezvoltării în cadrul clusterelor; 


- 330 de proiecte de integrare ale companiilor în lanţuri de furnizori; 


- 69 de coordonatori de clustere şi dezvoltatori de reţele instruiţi; 


- 4 reţele tehnologice iniţiate în 2003; etc.

III.2.6 Modelul ungar  

Ungaria este o ţară din grupul noilor membri ai Uniunii Europene care aplică un model original, în acelaşi timp, ferm şi flexibil. 


Politica referitoare la clustere este coordonată de către Ministerul Economiei, prin intermediul Agenţiei de Implementare, POLUS. Principalul rol al acestei agenţii este acela de a monitoriza şi acredita clusterele din Ungaria. Acreditarea este facultativă şi se face pe baza unui set de 5 indicatori, a căror pondere în evaluare a fost stabilită de comun acord cu reprezentanţii clusterelor existente. 


Sprijinirea financiară a clusterelor se face in 4 etape, acreditarea intervenind după etapa a II a. 


În prezent, în Ungaria, există 70 de clustere beneficiind de sprijin în faza 1, 21 de clustere în faza a doua iar 21 de clustere au obţinut acreditarea. Cât priveşte faza a patra, dedicată „clusterelor de elită”, aceasta este încă în construcţie. 


În ceea ce priveşte forma juridică a clusterelor ungare, nu există o cerinţă formală legată de organizarea clusterelor. Un acord de parteneriat este suficient pentru a defini un cluster. Ulterior, clusterul îşi creează o societate de administrare (nu există o cerinţă în acest sens, ci ea se naşte din raţiuni practice). Cea mai uzitată este forma juridică de SRL fără scop lucrativ, existentă în dreptul comercial ungar.

IV. Situaţia din România în domeniul clusterelor

Definiţia clusterului este întâlnită şi în legislaţia din România - HG 918 din 2006 pentru aprobarea Programului de stimulare a cercetării, dezvoltării şi inovării - IMPACT, dar într-un mod limitativ. Conform acesteia clusterele sunt „grupări între executanţi, utilizatori şi/sau beneficiari, pentru implementarea de bune practici din UE în vederea creşterii competitivităţii operatorilor economici”.


În România, experienţa a arătat însă că cei 3 parteneri naturali ai modelului „Triple helix” nu cooperează, mai mult decât atât, aceştia nu se cunosc şi nu ajung să discute unul cu celalalt. În consecinţă, se simte nevoia adaptării modelului şi transformarea acestuia într-un model „Four clover” – „Trifoi cu patru foi”, cel de al patrulea actor fiind reprezentat de organizaţii catalizator – firme de consultanţă specializate în domeniul transferului tehnologic şi al inovării, centre de transfer tehnologic etc.
 

IV.1 Proiecte şi studii de identificare şi stimulare a clusterelor în România


( Primii paşi au fost făcuţi de Ministerul Economiei, care a finanţat o serie de studii pentru definirea conceptului românesc de cluster. 


Studiile au încercat să identifice potenţiale clustere în România. Primul studiu referitor la aglomerările economice competitive de tip cluster din România a fost, cel mai probabil, cel coordonat de Centrul Internaţional pentru Studii Antreprenoriale (CISA), din Bucureşti, în anul 1998. Cercetarea (Avantajul Competitiv al regiunilor, 1998) a fost comandată de Institutul pentru Dezvoltare Economică al Băncii Mondiale şi s-a concentrat pe competitivitatea sectorului antreprenorial din România.


( O a doua referinţă importantă în cercetarea în domeniul clusterelor din România este studiul (Ferrari, 1999) publicat în 1999 de către Marco Riccardo Ferrari, asistent-cercetător la Departamentul de Economie al Universităţii Bocconi din Milano. Studiul realizat de Riccardo Ferrari pune accentul în special pe întreprinderile mici şi în ceea ce priveşte analiza datelor regionale, porneşte de la nivelul judeţelor. Studiul identifică şi trei aşa-numite “proto-districte”, dar, de data aceasta, în industria lemnului, industria textilă şi industria ceramicii.


( O altă sursă de date pentru clusterele din România o constituie Proiectul VICLI
, dezvoltat în cadrul programului European INTERREG II C - CADSES
. Proiectul a început în 1999 şi a durat până în 2001, şi a încercat să identifice şi să sprijine dezvoltarea de clustere, printr-un schimb regional de know-how. România a fost ţară parteneră în proiect şi în Grupul Transnaţional de Experţi. S-a identificat judeţul Harghita ca fiind o zonă pilot potrivită pentru implementarea metodologiei proiectului. 


Raportul final VICLI pentru România identifică patru potenţiale clustere apărute în judeţul Harghita (Regiunea Centru) în prelucrarea lemnului, olărit, tipografie şi industria de aparataj. Apariţia acestor sectoare este în mod clar legată de resursele naturale ale zonei. De asemenea, Harghita este unul dintre puţinele judeţe în care analiza input/output a relevat inter-conexiuni industriale importante (între prelucrarea lemnului, producţia de celuloză şi tipografie).

( Proiectul INCLUD
 a identificat câteva clustere potenţiale în textile (Regiunea Nord-Est, în special, judeţul Bacău şi Regiunea Vest, în special judeţul Timiş), software (Timiş, Cluj şi Bucureşti), prelucrarea lemnului, componente din oţel şi produse metalice (Regiunea Centru). Mai mult, judeţul Braşov pare să adune aglomeraţii tip cluster de firme în domeniul industriei chimice, al produselor din metal, al maşinilor de uz general şi al motoarelor. Clusterele locale ar putea fi localizate şi în domenii precum industria de pielărie şi încălţăminte, industria de echipament electric şi maşini şi industria de echipamente TV, radio şi de comunicaţii.

( Proiectul WEID8
 (Procesul de localizare a Districtelor Industriale, finanţat de Comisia Europeană prin Programul Cadru 5 - FP5). Proiectul WEID investighează prin studii de caz relaţiile dintre clustere, la nivel european. Durata proiectului a fost de trei ani din septembrie 2001 până în sfârşitul anului 2004. Proiectul a fost realizat de parteneri din 7 ţări, trei din Europa de Vest (Germania, Italia şi Marea Britanie) şi patru din Europa Centrală şi de Est (Republica Cehă, Polonia, Slovenia şi România). Din totalul de 15 studii de caz, două s-au referit la România, cercetând existenţa clusterelor potenţiale în două zone - Banat- Crişana şi Arad-Timişoara, în industria de echipament sportiv şi, respectiv, în industria de încălţăminte.


( Programul CURAS
 care a fost finanţat în cadrul Acordului de Cooperare dintre Guvernul Român şi cel Flamand. Programul a fost implementat în perioada 2003 - 2004 de către Agenţia Naţională pentru Întreprinderi Mici şi Mijlocii şi Cooperaţie şi de CKZ Limburg (ALLANTA) – promotorul flamand care conduce Centrul de Management şi Sprijin pentru Sectorul Componentelor Auto, din Genk, Belgia. Proiectul are ca scop îmbunătăţirea nivelului calităţii şi utilizarea eficientă a resurselor IMM-urilor în sectorul componentelor auto. Rezultatul proiectului constă în realizarea de clustere ale furnizorilor locali din domeniu, pentru a consolida poziţia lor vis-à-vis de producătorii de maşini sau de principalul producător de cauciucuri şi, apoi, de a reuşi să devină furnizori şi subcontractori internaţionali. Rezultatul concret al programului va fi fost implementarea unui Centru pentru lanţul de furnizori, sub forma unui ONG privat, ca prim pas către instituţionalizarea unui cluster funcţional în sectorul auto, localizat în vecinătatea fabricii Dacia-Renault, lângă Piteşti, judeţul Argeş. Acest cluster potenţial va fi putut fi extins în zona Sibiu-Braşov, unde este localizat un număr important de furnizori de componente auto.


( Proiectul FP6 “Romanian Days of Innovation”, desfăşurat între 2004 şi 2005 ce a avut, printre altele, ca scop dezvoltarea unor reţele inovative la nivel naţional în domeniile ICT şi al biotehnologiilor
. Reţeaua ICT a fost sprijinită şi ulterior pe baza unui proiect naţional CEEX, PROM IST PC7. O altă iniţiativă venită de data aceasta în sprijinul furnizorilor de componente din industria auto a reprezentat-o proiectul FP6 “SPRINT” (2005-2007) ce a avut drept scop dezvoltarea unui cluster inovativ al furnizorilor de componente pentru industria automotive din România
. Noutatea acestui proiect constă în importanţa acordată cercetării-dezvoltării, prin crearea unor nuclee de cercetare comune cercetare-industrie asupra unor teme stabilite de comun acord în cadrul unor grupe de lucru comune. Au fost identificate 12 asemenea teme de interes iar nucleele de cercetare continuă să funcţioneze şi astăzi. 


( La nivel regional, Agenţia de Dezvoltare Regională Vest a lansat prin intermediul iniţiativei Tehimpuls
 o analiză a potenţialelor clustere din regiune, identificând două asemenea „industry driven clusters” în domeniul ICT, respectiv automotive drept cadrul unor grupe de lucru comune. Au fost identificate 12 asemenea teme de interes iar nucleele de cercetare continuă să funcţioneze şi astăzi. 


( Programul INFRATECH. Desfăşurat în perioada 2004-2007 de către Autoritatea Naţională pentru Cercetare Ştiinţifică. Programul INFRATECH a urmărit crearea şi dezvoltarea unei reţele naţionale a entităţilor de inovare şi transfer tehnologic (parcuri tehnologice şi ştiinţifice, incubatoare tehnologice şi de afaceri, centre de informare tehnologică, oficii de legătură cu industria, centre de transfer tehnologic s.a.m.d.). Programul INFRATECH a fost structurat pe două direcţii principale de dezvoltare (subprograme) astfel încât să cuprindă toate domeniile specifice sistemului de inovare şi transfer tehnologic: 


- Subprogram 1 - crearea şi dezvoltarea de centre de transfer tehnologic, centre de informare tehnologică, oficii de legătură cu industria şi altele asemenea. 


- Subprogram 2 - crearea şi dezvoltarea de parcuri ştiinţifice şi tehnologice şi de incubatoare tehnologice şi de afaceri. 


Finanţarea a fost realizată în 2 faze: 


- faza de construcţie instituţională (au fost susţinute investiţiile de infrastructură); 


- faza de dezvoltare de servicii. 


Bugetul aferent dezvoltării entităţilor de inovare şi transfer tehnologic a variat între 5.000 şi 500.000 EUR.

( O altă iniţiativă o reprezintă platforma www.clustero.eu, ce face parte din proiectul Innov Cluster II. Acest proiect s-a derulat în perioada 2010-2012, scopul fiind analiza sectoarelor industriale din România şi elaborarea de strategii, programe şi măsuri pentru adaptarea şi integrarea politicii industriale româneşti cu cea a Uniunii Europene.

IV.2 Rezultatele politicii de sprijinire a clusterelor în România

La nivel naţional, principalul actor este Ministerul Economiei, Comerţului şi Turismului alături de Ministrul Energiei, Întreprinderilor Mici şi Mijlocii şi Mediului de Afaceri care, prin Direcţia Generală pentru Politici Industriale şi Mediu de Afaceri, stabileşte cadrul politicii industriale în care clusterele îşi desfăşoară activitatea, iar la nivelul Autorităţii de Management POS CCE, asigură cadrul suportului financiar. Din punct de vedere al gestionării unor programe de finanţare pentru clustere, la nivel central, constatăm implicarea Ministerului Dezvoltării Regionale şi Turismului (AM Cooperare teritorială europeană, AM POR), Autoritatea naţională pentru Cercetare Ştiinţifică (OI POS CCE Axa 2). 


La nivel regional remarcăm implicarea ADR-urilor în dublu rol, acela de OI POR dar şi de iniţiatori/catalizatori ai unor clustere (eg. ICT Vest şi Automotive Vest, textil NE etc). Tot la nivel regional sau sub-regional se regăsesc şi clusterele existente identificate la ora actuală şi aflate în evidenţa Direcţiei Generale de Politică Industrială din cadrul MECT.


Începând din anul 2008, Ministerul Economiei, Comerţului şi Mediului de Afaceri (MECMA), Direcţia Generală de Politică Industrială a desfăşurat un amplu efort menit a identifica clusterele existente şi emergente din România. Aceasta s-a concretizat în principal în 3 mari acţiuni: 


- elaborarea capitolului referitor la clustere din cadrul documentului de politică industrială, cu sprijinul Societăţii Germane pentru Cooperare Tehnică (GTZ) 


- Proiectul “Inov Cluster” (2008-2010), din cadrul Planului Sectorial de Cercetare - Dezvoltare, care a avut drept scop diseminarea conceptului de cluster inovativ în România şi a exemplelor de bună practică internaţională, precum şi stimularea operatorilor economici în vederea creării şi dezvoltării de clustere inovative prin realizarea de instrumente specifice (ghid, portal, servicii de consultanţă). 


- Exerciţiul de “cluster mapping” desfăşurat de către MECMA cu sprijinul Societăţii Germane pentru Cooperare Tehnică (GTZ). 


În cadrul celor 2 proiecte s-au desfăşurat următoarele activităţi: 


- analiza situaţiei internaţionale în domeniul clusterelor, 


- elaborarea Ghidului pentru implementarea în România a conceptului de Cluster inovativ, 


- organizarea a 19 workshopuri regionale (Bucureşti (2), Iaşi (2), Piatra Neamţ, Brăila, Constanţa. Călăraşi, Piteşti-Mioveni, Craiova, Râmnicu Vâlcea, Timişoara, Arad, Oradea, Cluj, Sibiu, Sf. Gheorghe (2), Bistriţa cu un total de peste 500 participanţi. Workshopurile au avut un dublu rol: de diseminare a conceptului de Cluster inovativ şi de identificare pe baza metodologiei “Peer review” a clusterelor existente/emergente în România; 


- asigurarea de servicii de consultanţă (inclusiv on-line) în vederea creării şi dezvoltării clusterelor inovative în România;

- generarea potenţialilor poli de competitivitate. 


Direcţia Generală de Politică Industrială şi Competitivitate a accelerat procesul de generare a potenţialilor poli de competitivitate prin solicitarea de încheiere a unui acord de parteneriat care să dovedească cooperarea în cadrul clusterului. Modelul folosit a fost cel al „Pro Wood”, 21 clustere reuşind până în prezent să prezinte un document de parteneriat ce constituie o bază validă de pornire în evaluarea polilor de competitivitate la nivel naţional, deoarece identifică unul dintre cei mai importanţi vectori, cel al cooperării, precum şi existenţa unor obiective comune, integrate la nivelul clusterului.
 
Rezultatele in extenso ale acestor 2 proiecte se regăsesc în “Ghidul pentru implementarea în România a conceptului de cluster inovativ”
 în “Analiza competitivităţii clusterelor” din România
.


Cadrul Strategic Naţional de Referinţă
, deci şi Programul Operaţional Sectorial – Creşterea Competitivităţii Economice (POS-CCE) situează competitivitatea ca unul dintre obiectivele majore ale politicii de dezvoltare a României. 


Dezvoltarea structurilor de sprijin al afacerilor de interes naţional şi internaţional (poli de competitivitate) este prevăzută în cadrul Axei Prioritare 1 din POS CCE “Dezvoltarea unui sistem inovativ şi eco-eficient de producţie”, Domeniul Major de Intervenţie 1.3 (DMI 1.3) “Dezvoltarea durabilă a antreprenoriatului” ce are ca scop dezvoltarea structurilor de sprijin al afacerilor de interes naţional şi internaţional şi facilitarea accesului IMM-urilor la servicii de consultanţă cu valoare adăugată ridicată. Autoritatea de Management desemnată pentru gestionarea POS CCE 2007-2013 a fost o Direcţie Generală din cadrul Ministerului Economiei, aceasta fiind responsabilă pentru implementarea programului operaţional. 


În altă ordine de idei, Promovarea Polilor de Competitivitate/clusterelor, parte din politica industriala are ca scop identificarea „campionilor” industriali existenţi si potenţiali. Obiectivul general este de a încuraja dezvoltarea reţelelor industriale în jurul unor clustere funcţionale cu scopul de a produce bunuri cu valoare adăugata cat mai mare, competitive atât pe piaţa naţionala cât şi cea internaţională. Provocarea României este de a anticipa şi a preveni declinul în anumite sectoare industriale în care, în prezent, beneficiază de avantaje comparative, cum ar fi costul forţei de munca. 


În contextul implementării corelate a proiectelor ce vizează polii de competivitate/clusterele şi al unui parteneriat real, a fost creat un Grup de lucru interministerial alcătuit din reprezentanţi ai Autorităţii de Management POS CCE, ai Direcţiei Generale de Politica Industriala si Competitivitate din cadrul Ministerului Economiei, ai Autorităţii Naţionale pentru Cercetare Ştiinţifică (Organism intermediar pentru Axa 2 în cadrul căreia este promovată dezvoltarea polilor de excelenţă; coordonează şi acreditează entităţile de inovare şi transfer tehnologic, conform HG 406/2003), Ministerului Întreprinderilor Mici si Mijlocii, Comerţului si Mediului de Afaceri (Organism intermediar pentru Axa1 – unde se sprijină şi integrarea IMM-urilor în lanţuri de furnizori şi clustere), Ministerului Dezvoltării Regionale si Locuinţei (care prin Programul Operaţional Regional POR susţine polii de creştere) şi ai Ministerului Administraţiei si Internelor (care coordonarea şi autorizează parcurile industriale).

IV.3 Scurte consideraţiuni prind evoluţia clusterelor în România

Experienţa de până acum arată că, pe de o parte, în România, statul facilitează înfiinţarea clusterelor, a introdus măsuri favorabile industriei şi IMM-urilor, pe de altă parte, există puţine iniţiative de tip cluster care funcţionează, deşi potenţial există. De exemplu, „Ghidul pentru implementarea în România a conceptului de cluster inovativ”, finanţat de către Ministerul Economiei (2009), prezintă o listă cu parcuri industriale, entităţi de inovare şi transfer tehnologic, universităţi, investitori români şi străini, care prin asociere, pot beneficia de avantajele clusterului. Chiar şi aşa observăm că, la nivel naţional, asemenea iniţiative sunt rare, iar dacă există au doar scopul de a accesa fonduri fără o strategie pe termen mediu sau lung.


Analizând punctele tari şi slabe ale conceptului de cluster din România, considerăm că, pe de o parte, există sectoare şi industrii cu potenţial economic (de exemplu, agricultura, industria textilă, construcţiile, turismul, industria forestieră, industria auto), IMM-urile doresc să se internaţionalizeze, antreprenoriatul este în creştere şi antreprenorii arată mai mult curaj, iar pe de altă parte, din cauza lipsei unei strategii clare pentru România, strategiile pe termen mediu sunt inexistente sau fragile, iar oamenilor de afaceri le este imposibil să planifice şi să previzioneze, sistemul educaţional nu este adaptat cerinţelor pieţei, forţa de muncă a migrat în ultimii 10 ani, mai ales din segmentul de vârstă 18-35 de ani (cel mai activ grup), iar cei activi rămaşi în ţară nu sunt foarte mobili, infrastructura este subdezvoltată, comunicarea între partenerii potenţiali într-un cluster este rară sau inexistentă, universităţile au o imagine proastă în ochii publicului, nu există o strategie coerentă cu subiecte şi priorităţi clare, lipseşte cooperarea între membrii aglomerărilor industriale.


Şansele în formarea clusterelor provin din partea UE, care impune statelor membre să transfere politicile şi măsurile cu privire la clustere în programele naţionale, să îmbunătăţească condiţiile pentru mediul de afaceri. 

Strategia Mării Negre şi Strategia Dunării aduc oportunităţi pentru proiecte transfrontaliere şi de dezvoltare economică, implementarea de programe pentru dezvoltarea regională, cresc interesul companiilor multinaţionale pentru deschiderea de filiale şi unităţi de cercetare în cadrul universităţilor.

V. Concluzii

Din cele prezentate în întreaga lucrare se desprind câteva concluzii(

( Politica naţională de cluster

• Toate ţările au programe de cluster la nivel naţional şi/sau regional.
Cu toate acestea, politica de cluster este încă într-un stadiu incipient în multe ţări. Aproximativ jumătate din ţările care fac obiectul studiului au început aplicarea politicii de cluster după anul 1999.


• Există diferenţe mari între ţări atunci când vine vorba de cât de multe şi ce fel de ministere naţionale  sunt responsabile pentru punerea în aplicare a politicii de cluster. În 13 de ţările studiate există două sau mai multe ministere cu atribuţii în materie.


• Importanţa acordată politicii de grup la nivel naţional variază într-o mare măsură. 30% consideră politica de cluster la fel de importantă ca şi celelalte politici, 40% acordă o importanţă medie şi
30% o importanţă scăzută. Ultimul grup este format de ţări cu regim ca federaţii şi de cele în care există regiuni cu o largă autonome.


• Cu unele excepţii, clusterele nu joacă un rol important în cadrul
politicilor naţionale referitoare la inovare şi tehnologie, dezvoltare economică regională,  antreprenoriat şi la IMM-uri. Domeniile în care clusterele  se plasează pe locul principal sunt ştiinţa şi educaţia.


• ⅔ din ţările studiate au adoptat documente de politici la nivel naţional
în cadrul cărora abordările privind clusterele sunt parte a politicii de inovare. Politica de cluster devine, an de an, din ce în ce mai importantă.


( Agenţiile şi programele naţionale


• În majoritatea ţărilor europene politica de cluster la nivel naţional este implementată de către agenţiile organizate în cadrul diferitelor ministere. Din cele 31 de ţări studiate, s-au identificat un total de 75 de agenţii naţionale de cluster sau la nivel de stat. Majoritatea ţărilor au între una şi trei agenţii.


• Programe naţionale de cluster se regăsesc în 26 din cele 31 de ţări. S-au identificat un total de 69 de programe naţionale de cluster. Majoritatea ţărilor au unu sau două programe în care principala sursă de finanţare este bugetul naţional.


• 36 din cele 69 de programe de cluster nu pun un accent special pe clusterele aflate in derulare. Programele care se adresează acestor clustere tind să se concentreze asupra clusterelor emergente sau embrionare.


• Aproape jumătate din programele europene sunt concentrate asupra
politicilor industriale şi de antreprenoriat sau asupra politicilor în domeniul ştiinţei şi tehnologiei. Aproximativ unul din patru dintre programe sunt legate de politica regională.


• Aproape toate programele europene au drept grup ţintă afacerile private. Un alt grup ţintă important sunt institutele de cercetare şi dezvoltare.
• Cincizeci la sută din programele europene de cluster includ activităţi transfrontaliere, dar numai o mică parte din acestea sunt definite ca programe transfrontaliere.


( Politica şi programele regionale

• Politicile de cluster la nivel regional sunt interconectate cu cele la nivel naţional, în sensul că  aceeaşi importanţă se acordă clusterului la nivelul celor două paliere. 


• Nu se poate stabili cu exactitate numărul organismelor cu atribuţii la nivel regional. Cu toate acestea, este evident că numărul acestora este mult mai mare decât la nivel naţional.


• Cele mai multe dintre agenţiile responsabile cu punerea în aplicare a politicii de cluster la nivel regional sunt focusate pe mediul de afaceri şi pe dezvoltarea regională în general. Numărul organismelor de cluster variază mult de la ţară la ţară.


• Există un număr mai mic de programe regionale de cluster decât cele naţionale. În 43% dintre ţările studiate nu există programe regionale de cluster. Acestea sunt, în general, ţări mici din punctul de vedere al populaţiei şi/sau al mărimii geografice.

� Austria, Bulgaria, Cehia, Cipru, Croaţia, Danemarca, Elveţia, Estonia, Finlanda, Franţa, Germania, Grecia, Irlanda, Islanda, Israel, Italia, Letonia, Lituania, Luxemburg, Malta, Marea Britanie, Norvegia, Olanda, Polonia, Portugalia, Slovacia, Slovenia, Spania, Suedia, Turcia.


La cerere, se poate face prezentarea politicii de cluster, în detaliu, în fiecare ţară.


� Michael Eugene Porter (Născut la 23 mai, 1947) este profesor de management strategic la Harvard Business School. Reprezintă o autoritate în domeniul managementului strategic şi competitivităţii companiilor, regiunilor şi statelor. Munca sa este recunoscută de numeroase guverne, corporaţii şi cercuri academice la nivel global. Conduce programul de la Harvard Business School dedicat pregătirii directorilor executivi nou numiţi în corporaţiile multinaţionale.


� http://competitivite.gouv.fr/politique-des-poles/quest-ce-quun-pole-de-competitivite-472.html.


� Alfred Marshall (n. 26 iulie 1842; d. 13 iulie 1924) a fost un economist englez, reprezentant al neoclasicismului. A formulat concepte economice precum: utilitate marginală, legea cererii, legea ofertei, cost marginal, elasticitate.


� Jane Jacobs, jurnalist americano-canadian, autor, şi activist bine cunoscut pentru influenţa ei asupra studiilor urbane; a promovat ideea că reînnoirea urbană nu respectă nevoile locuitorilor oraşelor americane.


� Textul integral poate fi consultat la adesa http://eur-lex.europa.eu/LexUriServ/LexUriServ.do?uri=COM:2008:0652:FIN:en:PDF


� Întregul document poate fi studiat la adresa http://webarchive.nationalarchives.gov.uk/20070603164510/http://www.dti.gov.uk/comp/competitive/wh_int1.htm


� Michael Guth, Daniel Cosnita, Clusters and Potential Clusters in Romania - A Mapping Exercise -February, 2010


� Mai multe detalii se găsesc în lucrarea “ Analiza situaţiei existente privind polii de competitivitate existenţi şi potenţiali din România” elaborată de Echipa Autorităţii de Management pentru Programul Operaţional Sectorial Creşterea Competitivităţii Economice (AMPOSCCE) 


� VICLI - Virtual Clustering Identification and Dissemination of Strategic Territorial Planning Best Practices for Certain Countries of Danubian and Southern Europe


� CADSES – Spaţiul Central Adriatic Danubian Sud-Est European (Central Adriatic Danubian South Eastern European Space);


� INCLUD - Industrial Cluster Development


� WEID - West-East Industrial Districts


� CURAS - Clustering and Upgrading Romanian Automotive Suppliers


� A se vedea şi site-ul http://www.rodi.ro/


� A se vedea şi site-ul www.sprintnetwork.ro


� A se vedea şi site-ul www.tehimpuls.ro


� Textul integral al Ghidului poate fi consultat la adresa http://www.inma-ita.ro/clustere/Ghid.pdf


� Textul integral al studiului  “Analiza competitivităţii clusterelor din România” poate fi consultat la adresa http://clustero.eu/wp-content/uploads/2011/11/analiza_competivitatii.pdf 


� A se vedea şi documentul „ Strategia Naţională pentru competitivitate 2014-2020” la adresa http://www.minind.ro/strategie_competitivitate/Strategia_Nationala_de_Competitivitate_iunie_2014.pdf

